

(AF projekts “Prasmju pilnveide pieaugušajiem” Nr. 3.1.2.5.i.0/1/23/I/CFLA/001)

**Informācija par nodarbinātas personas dalību transportlīdzekļa vai traktortehnikas vadītāja prasmju apguvē**

1. Mūžizglītības pasākumā drīkst iesaistīties:
2. nodarbināta vai pašnodarbināta persona (turpmāk – Klients), kura atbilst vismaz vienam no mērķa grupas kritērijam:

* sasniegts 50 gadu vecums;
* ir darba tirgus prasībām nepietiekama izglītība vai prasmes;
* noteikta invaliditāte, vai prognozējama invaliditāte.

1. un atbilst vismaz vienam no mērķa grupas papildu kritērijiem:

* strādā vienkāršo profesiju darbu atbilstoši Profesiju klasifikatora devītajai pamatgrupai;
* nav ieguvusi profesionālo kvalifikāciju;
* apmācības nepieciešamību apstiprina darba devējs.

**!** Pasākumā mērķa grupas kritērijiem klientam ir jāatbilst gan iesniedzot Pieteikumu mācībām nodarbinātām personām, gan uz apmācību pirmo dienu.

1. **Klientiem, kuriem noteikti dzirdes un runas traucējumi, ir iespēja saņemt surdotulka pakalpojumu** transportlīdzekļa vai traktortehnikas vadītāja prasmju apguves **(turpmāk – Apmācība) periodā.**
2. **Klients, saņemot apmācību kuponu, apliecina, ka**:
   1. ir informēts, ka atkārtoti iesaistīties transportlīdzekļu vai traktortehnikas vadītāju izglītības programmas apguvē var ne agrāk kā divus gadus pēc iepriekšējās dalības transportlīdzekļu un traktortehnikas vadītāju apmācību programmās;
   2. ir informēts, ka pasākuma ietvaros var tikt iesaistīts neformālās izglītības, transportlīdzekļu un traktortehnikas vadītāju izglītības programmās kopā ne vairāk kā sešas reizes divu gadu periodā;
   3. atkārtoti nav iesaistīts vienā un tajā pašā Apmācības programmā, izņemot gadījumu, ja iepriekš uzsāktā Apmācības programma pārtraukta;
   4. nav parādsaistību pret Aģentūru;
   5. nav aktuālas dalības neformālās izglītības, vai transportlīdzekļu vadītāju, vai traktortehnikas vadītāju apmācības ietvaros, vai konkurētspējas paaugstināšanas pasākumos, vai atvērto tiešsaistes kursu platformās vai Aģentūras pasākumos, kuri paredz darba līguma slēgšanu;
   6. ir nodrošināts ar zināšanām, materiāli tehnisko bāzi un patstāvīgu interneta pieslēgumu, lai piedalītos Apmācībās attālināti;
   7. ir informēts, ka, piedaloties Apmācībās attālināti, Nodarbinātības valsts aģentūra (turpmāk – Aģentūra) iegūs un saglabās informāciju par Klienta apmācībā izmantotās elektroniskās informācijas iekārtas (datora) identifikatoru (IP adresi), ar nolūku iegūt pierādījumus Klienta dalībai apmācībās.
3. **Aģentūras tiesības un pienākumi**:
   1. Aģentūra izglītības iestādei sedz mācību maksas izmaksas Apmācību kupona vērtības noteiktajā apjomā;
   2. Aģentūrai apmācību laikā ir tiesības veikt Klienta pienākumu izpildes pārbaudi un Klienta aptauju;
   3. Ja klients bez attaisnojošiem iemesliem pārtrauc dalību apmācībās vai 90 dienu laikā pēc apmācības pabeigšanas bez attaisnojošiem iemesliem nekārto kvalifikācijas eksāmenu vai noslēguma pārbaudījumu, Aģentūra turpmāko 24 mēnešu laikā vai līdz eksāmena vai noslēguma pārbaudījuma nokārtošanai neiesaista to citos bezdarba riskam pakļautajām personām paredzētajos apmācību pasākumos;
   4. Aģentūra apņemas ar izglītības iestādes starpniecību nodrošināt Klientam iespēju vienu reizi bez maksas kārtot profesionālā transportlīdzekļa vadītāja vai traktortehnikas vadītāja kvalifikācijas eksāmenus (turpmāk – kvalifikācijas eksāmeni) kompetentajā iestādē.
4. **Klienta tiesības un pienākumi**
   1. **Klientam ir pienākums:**
      1. piedalīties apmācībās atbilstoši izglītības iestādes mācību stundu (nodarbību) sarakstam, bet ne mazāk kā sešas mācību stundas nedēļā (nepārsniedzot astoņas mācību stundas dienā) laikā no plkst. 7.00 līdz plkst. 22.00, ieskaitot brīvdienas (viena mācību stunda ir 45 minūtes):
         1. transportlīdzekļa vadītāja izglītības programmu apguvē:
            1. teorētisko priekšmetu stundu skaits vienai personai ir ne vairāk kā piecas mācību stundas dienā;
            2. braukšanas apmācības stundu skaits vienai personai ir ne vairāk kā divas mācību stundas dienā;
            3. periodiskās apmācības un Apmācības sagatavošanai sākotnējo profesionālās kvalifikācijas eksāmenu kārtošanai mācību stundu skaits vienai personai ir ne vairāk kā septiņas mācību stundas dienā;
            4. pirmās palīdzības kursu atļauts organizēt, nosakot ne vairāk kā astoņas mācību stundas dienā;
            5. apmācību veidus, kas iepriekš minēti 5.1.1.1. apakšpunktā, atļauts kombinēt vienas dienas ietvaros, ievērojot noteiktos nosacījumus.
         2. traktortehnikas vadītāja izglītības programmas apguvē:
            1. teorētisko priekšmetu apmācības maksimālais mācību stundu skaits vienai personai ir ne vairāk kā sešas mācību stundas dienā;
            2. braukšanas apmācības maksimālais stundu skaits vienai personai ir ne vairāk kā divas mācību stundas dienā;
            3. pirmās palīdzības sniegšanas kursu atļauts organizēt, nosakot ne vairāk kā astoņas mācību stundas dienā;
            4. apmācību veidus, kas iepriekš minēti 5.1.1.2. apakšpunktā, atļauts kombinēt vienas dienas ietvaros, ievērojot noteiktos nosacījumus.
      2. atbilstoši izglītības programmas īstenošanas plānam un mācību stundu (nodarbību) sarakstam pilnā apjomā apgūt izglītības programmu, kārtot noslēguma pārbaudījumus izglītības iestādē un, pēc noslēguma pārbaudījumu nokārtošanas izglītības iestādē, kārtot transportlīdzekļa vai traktortehnikas vadītāja kvalifikācijas eksāmenus kompetentajā iestādē;
      3. kārtot izglītības iestādes organizētu noslēguma pārbaudījumu bez maksas, ja attaisnoti nav ieradies noteiktajā termiņā uz noslēguma pārbaudījumu vai kādu tā daļu. Šajā punktā minētā noteikuma iestāšanās gadījumā, Klients iesniedz izglītības iestādē rakstveida iesniegumu, par iespēju nodrošināt viņam kvalifikācijas eksāmena vai noslēguma pārbaudījumu kārtošanu, tam pievienojot neierašanās iemesla attaisnojošu dokumentu kopiju (ja attiecināms). Noslēguma pārbaudījuma kārtošanu izglītības iestāde un kvalifikācijas eksāmenu izglītības iestāde nodrošina 90 (deviņdesmit) dienu laikā no Apmācību (kurās klients tika iesaistīts) beigu datuma;
      4. par saviem līdzekļiem veikt papildus Apmācību un atkārtotu izglītības iestādes organizēto noslēguma pārbaudījumu kārtošanu saskaņā ar izglītības iestādes darbību reglamentējošajiem normatīvajiem aktiem, kas nosaka termiņu atkārtota noslēguma pārbaudījuma kārtošanai, ja Klients, ievērojot visas izglītības iestādes noteiktās un izglītības programmā ietvertās prasības, pēc izglītības programmas pabeigšanas nav nokārtojis noslēguma pārbaudījumu. Šajā punktā minētā noteikuma iestāšanās gadījumā, izglītības iestādei papildu Apmācība un kvalifikācijas eksāmenus kompetentajā iestādē jānodrošina 90 (deviņdesmit) dienu laikā no Apmācību (kurās klients tika iesaistīts) beigu datuma;
      5. kārtot kvalifikācijas eksāmenus un saņemt transportlīdzekļa vai traktortehnikas vadītāja apliecību kompetentajā iestādē izglītības iestādes noteiktajā termiņā, bet ne vēlāk kā 90 (deviņdesmit) dienu laikā no Apmācību (kurās klients tika iesaistīts) beigu datuma. Teorētiskais kvalifikācijas eksāmens kompetentajā iestādē jākārto ne vēlāk kā septiņu darba dienu laikā pēc Apmācības pabeigšanas izglītības iestādē. Ja kvalifikācijas eksāmens kompetentajā iestādē nav nokārtots pirmajā reizē, atkārtoti kārtot kvalifikācijas eksāmenu par saviem līdzekļiem;
      6. nākamajā darba dienā pēc attaisnojošu iemeslu izbeigšanās izglītības iestādē iesniegt iesniegumu, pievienojot attaisnojuma dokumentu, un vienoties ar izglītības iestādi par kvalifikācijas eksāmena kārtošanas datumu, ja Klients nevar ierasties uz profesionālā transportlīdzekļa vadītāja vai traktortehnikas vadītāja kvalifikācijas eksāmena kārtošanu kompetentajā iestādē attaisnojošu iemeslu dēļ;
      7. Apmācības laikā ievērot izglītības iestādes iekšējās kārtības noteikumus;
      8. Apmācības laikā uzrādīt personu apliecinošu dokumentu pēc izglītības iestādes vai Aģentūras pārstāvja pieprasījuma;
      9. vienas darba dienas laikā informēt Aģentūru un izglītības iestādi par pārejošas darbnespējas iestāšanos, Apmācības kavējuma iemeslu, ja Apmācība tiek kavēta trīs apmācību dienas pēc kārtas, vai citiem apstākļiem, kas var ietekmēt dalību Apmācībā, kā arī iesniegt attaisnojošus iemeslus apstiprinošus dokumentus vai to kopijas, ja tādi ir pieejami;
   2. **Klientam ir tiesības:**
      1. Apmācības uzsākšanas dienā no izglītības iestādes saņemt izglītības programmas īstenošanas plānu un mācību stundu (nodarbību) sarakstu visam Apmācības periodam;
      2. bez maksas saņemt un izmantot Apmācībai nepieciešamos izdales materiālus, individuālos darba rīkus un materiāli tehnisko bāzi atbilstoši izglītības programmai, izglītības programmas īstenošanas plānam un mācību stundu (nodarbību) sarakstam;
      3. uz izglītības iestādes nodrošinātiem drošiem un veselībai nekaitīgiem mācību apstākļiem;
      4. no izglītības iestādes saņemt informāciju par izmaiņām izglītības programmas mācību stundu (nodarbību) sarakstā ne vēlāk kā vienas darba dienas laikā pēc izmaiņu izdarīšanas tajā;
      5. Par attaisnotiem kavējumu iemesliem uzskatāmi šādi gadījumi:
         1. Klientam iestājas pārejoša darbnespēja;
         2. Klients kopj slimu bērnu;
         3. pamatojoties uz izsaukumu, Klients ierodas izmeklēšanas iestādē, prokuratūrā vai tiesā;
         4. izglītības programmas apguves kavēšana (līdz divām dienām) ir saistīta ar pirmās pakāpes radinieka (vecāku, bērna) vai laulātā nāvi;
         5. ir citi objektīvi apstākļi, kas nav atkarīgi no Klienta gribas.
      6. pabeigt iesākto Apmācību, ja Apmācību laikā ir zaudējis atbilstību mērķa grupas kritērijiem.
   3. Klients ar izglītības iestādes rīkojumu tiek atskaitīts no izglītojamo skaita ar darba dienu, kad iestājies (vai izglītības iestādei kļuvis zināms) viens no šādiem nosacījumiem:
      1. saņemts Klienta rakstveida iesniegums par Apmācības pārtraukšanu. Pārtraukšanas objektivitātes izvērtēšanai Klientam pie iesnieguma klāt ir jāiesniedz attaisnojošu iemeslu apstiprinošu dokumentu kopijas;
      2. klients kavējis 10 procentus no kopējā mācību stundu skaita;
      3. Aģentūra konstatējusi, ka pirms iesaistes Apmācībās klients neatbilda normatīvajos aktos noteiktajiem nosacījumiem dalībai Apmācībās;
      4. Klients nav apguvis izglītības programmu pilnā apmērā un nav pielaists pie noslēguma pārbaudījuma kārtošanas;
      5. Klients Apmācības laikā atkārtoti pārkāpis izglītības iestādes iekšējās kārtības noteikumus;
      6. Klients Apmācības laikā zaudē atbilstību nosacījumiem, kas ļauj iegūt transportlīdzekļa vadītāja apliecību vai traktortehnikas vadītāja apliecību.
   4. Klientam pēc Apmācības pabeigšanas un noslēguma pārbaudījuma nokārtošanas izglītības iestāde izsniedz:
      1. transportlīdzekļu vadītāju apmācības ietvaros –Ceļu satiksmes drošības direkcijas (turpmāk – CSDD) elektroniskajā sistēmā klientam tiek piešķirtas tiesības kārtot kvalifikācijas eksāmenus CSDD;
      2. traktortehnikas vadītāju apmācības ietvaros – mācību reģistrācijas karti un nodrošina iespēju kārtot kvalifikācijas eksāmenu Valsts tehniskās uzraudzības aģentūrā.